醉歌贈袁茂才
作者：戴表元
朝代：宋

paragraphs: 君休呫囁語，我欲顛狂歌。
君語雖工不可多，我歌顛狂如我何。
君不見蘇季子，腰橫六印車如水，奇禍一朝生口齒。
又不見朱買臣，朱綬煌煌不庇身，不如會稽喑啞人。
南山山頭北山下，亦有騎牛唱歌者。
行人不訶官不問，歌罷牛歸卧牛舍。
我歌屬君君爲歌，桃花醉面春風和。
君歌不成春亦老，虛客江城車馬道。
明日酒醒應絕倒，剡源溪上看芳草。